CELEX: 32016D2241
Language: hu
Date: 2016-12-09 00:00:00
Title: A Bizottság (EU) 2016/2241 végrehajtási határozata (2016. december 9.) a Beta vulgaris L. faj egyes fajtáinak a 2002/54/EK tanácsi irányelv követelményeinek meg nem felelő vetőmagjai ideiglenes forgalomba hozatalára irányuló intézkedésekről (az értesítés a C(2016) 8105. számú dokumentummal történt) (EGT-vonatkozású szöveg )

13.12.2016   
            
            
               HU
            
            
               Az Európai Unió Hivatalos Lapja
            
            
               L 337/20
            
         A BIZOTTSÁG (EU) 2016/2241 VÉGREHAJTÁSI HATÁROZATA
   (2016. december 9.)
   a Beta vulgaris L. faj egyes fajtáinak a 2002/54/EK tanácsi irányelv követelményeinek meg nem felelő vetőmagjai ideiglenes forgalomba hozatalára irányuló intézkedésekről
   
      
         (az értesítés a C(2016) 8105. számú dokumentummal történt)
      
   
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a répavetőmag forgalmazásáról szóló, 2002. június 13-i 2002/54/EK tanácsi irányelvre (1) és különösen annak 24. cikke (1) bekezdésére,
   mivel:
   
               (1)
            
            
               Dániában a Beta vulgaris faj egyes fajtáihoz tartozó elit vetőmagból rendelkezésre álló, a 2002/54/EK irányelv I. melléklete B. része 3.b) pontjában a monogerm vetőmag inert anyagának maximális súlya tekintetében meghatározott feltételnek megfelelő mennyisége az aratáskor tapasztalt szárazság miatt nem elegendő, és nem elégíti ki a tagállam igényeit.
            
         
               (2)
            
            
               Az említett vetőmag iránti keresletet nem lehet más tagállamból vagy harmadik országból származó olyan vetőmaggal kielégíteni, amely a 2002/54/EK irányelv összes előírásának megfelelne.
            
         
               (3)
            
            
               Következésképpen Dániát helyénvaló felhatalmazni arra, hogy engedélyezze a kérdéses fajták vetőmagjának kevésbé szigorú feltételek melletti forgalmazását.
            
         
               (4)
            
            
               Ezenkívül a belső piac megfelelő működésének biztosítása és a piacon belüli zavar elkerülése érdekében a Dániát a szóban forgó fajták vetőmagjával ellátni képes tagállamokat fel kell hatalmazni az ilyen vetőmag forgalmazásának engedélyezésére, függetlenül attól, hogy a vetőmag uniós tagállamból vagy a 2003/17/EK tanácsi határozat (2) alá tartozó harmadik országból származik-e.
            
         
               (5)
            
            
               Mivel ez a határozat az Uniós szabványoktól való eltérést biztosít, a kevésbé szigorú feltételeknek megfelelő vetőmagok mennyiségét indokolt a Dánia szükségleteinek kielégítéséhez szükséges minimális mennyiségre korlátozni. Annak érdekében, hogy a forgalomba hozandó vetőmagok e határozat alapján engedélyezett összmennyisége ne haladja meg az e határozatban előírt maximális mennyiséget, helyénvaló, hogy koordinátorként Dánia, az e határozat iránti kérelem benyújtója és a meghatározott fajta forgalomba hozatala által leginkább érintett tagállam járjon el.
            
         
               (6)
            
            
               Mivel a kevésbé szigorú feltételeknek megfelelő vetőmagok forgalomba hozatala az Uniós szabványoktól való eltérést jelent, az csak 2017. december 31-ig, ideiglenesen engedélyezendő; ennyi idő szükséges ugyanis a kérdéses vetőmag termelésének biztosításához és az érintett fajták helyzetének felülvizsgálatához.
            
         
               (7)
            
            
               Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
            
         ELFOGADTA EZT A HATÁROZATOT:
   1. cikk
   A Beta vulgaris L. (répa) Enermax, Feldherr és Creta fajtáinak a 2002/54/EK irányelv I. melléklete B. része 3.b) pontjának dd) alpontjában az inert anyag tekintetében meghatározott követelményeknek meg nem felelő elit vetőmagjai forgalomba hozatala 2017. december 31-ig, legfeljebb 61 kg összmennyiségig engedélyezett az Unióban, amennyiben a vetőmagban az inert anyag aránya nem haladja meg a 2,2 tömegszázalákot.
   2. cikk
   Minden olyan vetőmag-beszállítónak, aki az 1. cikkben meghatározott vetőmagot kíván forgalomba hozni, abban a tagállamban kell engedélyért folyamodnia, ahol székhellyel rendelkezik. A kérelemben fel kell tüntetni a forgalomba hozatalra szánt vetőmag mennyiségét.
   A kérdéses tagállam engedélyezi a szállítónak a vetőmag forgalomba hozatalát, kivéve ha:
   
               a)
            
            
               elegendő bizonyíték áll rendelkezésre ahhoz, hogy kétségbe lehessen vonni, hogy a forgalmazó képes-e fogalomba hozni akkora mennyiségű vetőmagot, amekkorára engedélyt kért; vagy
            
         
               b)
            
            
               az engedély megadása az 1. cikkben a vetőmagra meghatározott összmennyiség túllépéséhez vezetne.
            
         3. cikk
   A határozat alkalmazásakor a tagállamok adminisztratív segítséget nyújtanak egymásnak.
   Dánia koordináló tagállamként jár el, gondoskodva arról, hogy a tagállamok által az e határozat alapján forgalmazásra engedélyezett vetőmagmennyiség ne lépje túl az 1. cikkben említett összmennyiséget.
   Az a tagállam, amelyhez a 2. cikk alapján kérelmet nyújtanak be, haladéktalanul értesíti a koordináló tagállamot a kérelemben szereplő mennyiségről. A koordináló tagállam haladéktalanul tájékoztatja az értesítő tagállamot arról, hogy az engedélyezés az összmennyiség túllépését eredményezné-e.
   4. cikk
   A tagállamok haladéktalanul tájékoztatják a Bizottságot és a többi tagállamot az e határozat alapján forgalomba hozatalra engedélyezett mennyiségekről.
   5. cikk
   Ennek a határozatnak a tagállamok a címzettjei.
   
      Kelt Brüsszelben, 2016. december 9-én.
      
         
            a Bizottság részéről
         
         Vytenis ANDRIUKAITIS
         
            a Bizottság tagja
         
      
   
   
      (1)  HL L 193., 2002.7.20., 12. o.
   
   
      (2)  A Tanács 2003/17/EGK határozata (2002. december 16.) a harmadik országokban a vetőmagtermesztés során végrehajtott szántóföldi ellenőrzések és a harmadik országokban termesztett vetőmagok egyenértékűségéről (HL L 8., 2003.1.14., 10. o.).